**MINIMUM KÖVETELMÉNYEK**

**4. ÉVFOLYAM**

**Matematika**

* Biztos számfogalom tízezres számkörben.
* Számok helyi érték szerinti írása, olvasása.
* Számok képzése, bontása.
* A számok tízes, százas, ezres számszomszédinak meghatározása és azokra kerekítése.
* Sorozat szabályának felismerése, sorozat folytatása. A szabály megfogalmazása egyszerű formában. Összefüggés felismerése a táblázat elemei között.
* Írásbeli műveletek értelmezése és megoldása tízezres számkörben: - tudja értelmezni és megoldani a szóbeli összeadást, kivonást, szorzást és osztást; - tudjon szorozni, osztani 10-zel, 100-zal, 1000-rel; - legyen jártas az írásbeli műveletek végzésében (összeadás, kivonás, szorzás kétjegyű szorzóval, osztás egyjegyű osztóval); - becslést, ellenőrzést eszközként használja;
* A helyes műveleti sorrend ismerete és alkalmazása a négy alapművelet körében.
* Egyszerű és összetett szöveges feladathoz tartozó számfeladat alkotása, és ezzel a szöveges feladat megoldása.
* Megoldási algoritmusok alkalmazása.
* Adott halmaz elemeinek szétválogatása megadott szempont szerint.
* Mérés szabvány egységekkel: (km, m, dm, cm, mm, t, kg, dkg, g, hl, l, dl, cl, ml, év, hónap, hét, nap, óra, perc, másodperc)
* Át-és beváltások a tanult mértékegységekkel gyakorlati mérésekhez kapcsolva.
* Számítások a kerület megállapítására (négyzet, téglalap).
* Geometriai tulajdonságok felismerése, alakzatok kiválasztása a felismert tulajdonság alapján.(Ismerje fel, és nevezze meg az egyszerű geometriai alakzatokat: négyszöget, háromszöget, négyzetet, téglalapot és a kört!)
* Alapvető pénzügyi fogalmak ismerete: bevétel, kiadás, törlesztés.

Fogalmak: számszomszéd, műveleti sorrend, három- és négyjegyű szám, alaki, helyi és valódi érték, sorozat, háromszög, négyzet, téglalap, kör, mértékegység, tükrös alakzat.

**Magyar nyelv és irodalom**

**Magyar irodalom:**

A tanuló képes legyen

* feladatok utasításainak önálló értelmezésére, végrehajtására;
* érthető, helyesen tagolt, a magyar nyelv hangzástörvényeinek megfelelő beszédre a mindennapi kommunikációban, vers és prózamondás közben a mondanivaló értelmes megfogalmazására szóban, figyelni a beszédpartnerre;
* a memoriterek szöveghű előadására: törekvés az érzelmek kifejezésére, a hallgatósággal való kapcsolattartásra;
* együttműködésre a társakkal dramatikus játékok és hagyományőrző népszokások előadásában;
* előzetes felkészülés után: szöveghű, folyamatos, a tartalmat kifejező felolvasásra az élőbeszéd üteméhez közelítő tempóban és szabályos hanglejtéssel;
* olvasmányok tartalmának elmondására néhány összefüggő, értelmes mondattal;
* egy másfél oldal terjedelmű, az életkornak megfelelő szöveg önálló (néma) olvasására, a szövegértés bizonyítására egyszerű feladatok megoldásával;
* a művek által keltett élmények megfogalmazására tanítói segítséggel;
* tájékozódásra a szótárokban;
* a könyvek tartalomjegyzékének használatára;
* az ábécérend ismeretére;

Memoriterek:

* 2-3 találós kérdés, 2-3 szólás vagy közmondás, 2-3 népi játék szöveggel
* 1-2 rövid részlet prózai művekből
* József Attila: Mama
* Petőfi Sándor: A Tisza (1-3. vsz. és az utolsó 2 vsz.)
* Kölcsey Ferenc: Himnusz (1. 2. vsz.)
* Petőfi Sándor: Nemzeti dal (1.2. vsz. és utolsó vsz.)

Fogalmak: hangsúly, hangerő, beszédtempó, mese, monda, szöveg, szépirodalmi szöveg, ismeretterjesztő szöveg, közmondás, szólás, találós kérdés, elbeszélés, főszereplő, mellékszereplő, ismétlés

Fogalmazás:

A tanuló képes legyen közös előkészítés után 8-10 összefüggő mondat terjedelmű írásbeli fogalmazás (elbeszélés, leírás) készítésére a megadott témáról, a tanult fogalmazási ismeretek alkalmazásával, olvasható formában, elfogadható helyesírással

Fogalmak: elbeszélés, leírás, jellemzés, címadás, bevezetés, tárgyalás, befejezés, bekezdés, helyszín, szereplő, cselekmény, időrend, párbeszéd, téma

**Magyar nyelv:**

Helyesírás:

Olvasható írás. Mondatok helyes leírása. Nem ejt mondatkezdési, mondatzárási hibát, nem hagy ki vagy cserél fel betűket.

* A mondatfajták helyes leírása (mondatvégi írásjelek).
* A magán-és mássalhangzók helyes időtartamának jelölése ismert szavakban.
* A szavak toldalékos alakjának helyesírása.
* Az igekötős igék helyesírása ismert szavak esetében.
* A tulajdonnevek fajtáinak helyesírása.
* A melléknév, a számnév helyes írásmódja. A hibák javítása tanítói segítséggel, önellenőrzéssel.

Fogalmak: íráskép, olvashatóság, kisbetű, nagybetű, írásjelek

Nyelvtan:

* Az ábécé ismerete, a szavak betűrendbe sorolása.
* A szavak szófajának megnevezése a tanult szófajok esetében (főnév, melléknév, számnév, ige).
* Szavak elválasztása (kivéve a tulajdonnevek nehezebb eseteit). Az egyalakú szótövek, a tanult toldalékok felismerése.
* A tulajdonnevek fajtáinak felismerése; a földrajzi név, intézménynév, címek, márkanevek, díjak nevének esetében a begyakorolt szavak helyesírása.
* A főnevek tárgyragjának, a többes szám jelének felismerése.

Fogalmak: főnév, köznév, tulajdonnév, melléknév, számnév, ige, igekötők

**Környezetismeret**

**I. Növények a környezetünkben**

Fogalmak: kultúrnövény, növényi rész, gyökér, szár, levél, virág, termés, zöldségfélék, tárolás, tartósítás, gyümölcs, magyar zöldségféle, magyar gyümölcs.

Követelmény: A tanuló legyen képes: felsorolni a növény részeit, minimum 10 hazánkban termő zöldségfélét, és 10 hazánkban termő gyümölcsöt, pár tartósítási módot, megfogalmazni a kultúrnövény fogalmát.

**II. Állatok a környezetünkben**

Fogalmak: vadonélő állat, háziállat, gerinces, emlős, tollazat, szőrzet, testfelépítés, táplálkozás, szaporodás, haszonállat, házi kedvenc, felelősség.

Követelmény: A tanuló legyen képes: madarak, az emlősök legismertebb jellemzőinek felsorolására (külső és a belső tulajdonságának felsorolásával). Ismerje fel az állatok iráni felelősség fontosságát

**III. Testünk, egészségünk**

Fogalmak: vitamin, életkori szakaszok, mozgás, egészség, betegség, megelőzés, gyógyítás, baleset, viselkedés.

Követelmény: A tanuló legyen képes: felsorolni az ember életkori szakaszait, megnevezni az emberi test főbb részeit, felismerni a mindennapi mozgás, testedzés fontosságát. Ismerje a segélyhívó számokat, legyen tisztában a vitaminok szerepével az ember életében.

**IV. Élőhelyünk a Föld**

Fogalmak: égitest, bolygó, Nap, Hold, keringés, forgás, időjárás, éghajlat, energia, energiaforrás, energiatakarékosság.

Követelmény: A tanuló legyen képes: mondani néhány igaz állítást, amely a Földre jellemző, felsorolni az időjárás elemeit, felismerni a holdfázisokat rajz segítségével, példát mondani energiatakarékosságra.

**V. A mi hazánk Magyarország**

Fogalmak: térkép (domborzati, közigazgatási), felszíniforma, tájegység, megye, megyeszékhely településfajta, szomszédos ország.

Követelmény: A tanuló legyen képes: Magyarország felszíni formáinak felsorolására, a lakóhelye szerinti tájegység, megye illetve megyeszékhely megnevezésére, azok saját szavaival való bemutatására, térkép segítségével a szomszédos országok megnevezésére.